**Όροι της θεωρίας της Λογοτεχνίας**

→  **Υπόθεση** (/ιστορία/μύθος) = η «ιστορία» του έργου όπως συνέβη και εξελίχθηκε με χρονολογική σειρά.

→  **Πλοκή** = ο τρόπος (αφηγηματική διάρθρωση) με τον οποίο παρουσιάζεται η ιστορία. Δηλαδή η πλοκή συντίθεται από τα ίδια γεγονότα με την ιστορία, αλλά επιλέγει διαφορετική σειρά εμφανίσεώς τους στο έργο.

→  **Σκηνή** = ορίζεται από τα πρόσωπα /ήρωες του έργου και τον χώρο όπου βρίσκονται‧ όταν εισέρχεται ένα καινούριο πρόσωπο ή εξέρχεται κάποιο πρόσωπο από τον συγκεκριμένο χώρο ή όταν αλλάζει ο χώρος έχουμε και άλλη σκηνή.

→  **Αφήγηση** = εξιστόρηση γεγονότων (πραγματικών /ιστορικών ή φανταστικών /πλασματικών).

    (=Απάντηση στην ερώτηση: τι έγινε; )

→  **Αφηγητής** = το πρόσωπο που αφηγείται τα γεγονότα.

Σε μια λογοτεχνική αφήγηση πρέπει να γίνεται **διάκριση** μεταξύ συγγραφέα και αφηγητή (δηλ. συγγραφέας και αφηγητής δεν πρέπει να συγχέονται):

Ο **συγγραφέας** είναι πραγματικό / υπαρκτό πρόσωπο, που δημιουργεί το κείμενο.

Ο **αφηγητής** επινοείται από τον συγγραφέα για να παρουσιάσει την αφήγηση. Είναι πλασματικό πρόσωπο στο πλαίσιο του κειμένου, μπορεί να μη συμμετέχει ή να συμμετέχει στη δράση.

Τύποι αφηγητή:

**παντογνώστης** : γνωρίζει τα πάντα για την υπόθεση και τους ήρωες – **τριτο**πρόσωπη αφήγηση

**ετεροδιηγητικός** : δεν συμμετέχει στη δράση /ιστορία – **τριτο**πρόσωπη αφήγηση

**ομοδιηγητικός** : συμμετέχει στη δράση:

   ως πρωταγωνιστής / **αυτοδιηγητικός** – **πρωτο**πρόσωπη αφήγηση

   ως παρατηρητής / δευτερεύων ρόλος / αυτόπτης μάρτυρας – **τριτο**πρόσωπη αφήγηση

Αποδέκτης της αφήγησης

**Αποδέκτης** της **αφήγησης** = αυτός στον οποίο απευθύνεται η αφήγηση.

→  Ο εξωδιηγητικός αφηγητής έχει **εξωδιηγητικό** αποδέκτη = **ο αναγνώστης**.

→  Ο ενδοδιηγητικός αφηγητής έχει **ενδοδιηγητικό** αποδέκτη = ένα / διάφορα **πρόσωπα** της **ιστορίας**.

Αφηγηματικές τεχνικές:

**ευθύγραμμη αφήγηση** = όταν τα γεγονότα παρουσιάζονται με τη σειρά που συνέβησαν.

**in medias res** = όταν ο αφηγητής αρχίζει την αφήγηση όχι από την αρχή της ιστορίας αλλά από το κρισιμότερο σημείο της, και έπειτα, με αναδρομή στο παρελθόν, παρουσιάζονται όσα προηγούνται του σημείου αυτού.

**αναδρομή** = όταν η αφήγηση διακόπτεται σε κάποιο σημείο, για να αναφερθεί (στο παρελθόν) σε προηγούμενα γεγονότα από το σημείο αυτό.

**πρόληψη** (προδρομή) = όταν ανακοινώνεται εκ των προτέρων κάτι που θα συμβεί αργότερα (στο μέλλον), ακόμη και το τέλος της ιστορίας.

**εγκιβωτισμός** = όταν παρεμβάλλεται αφήγηση μέσα στην αφήγηση που σχετίζεται με την υπόθεση του έργου.

**προοικονομία** = όταν ο αφηγητής διευθετεί τα γεγονότα της ιστορίας με τρόπο που προετοιμάζει τον ακροατή /αναγνώστη γι’ αυτά που πρόκειται να ακολουθήσουν.

**επιβράδυνση** = όταν παρουσιάζονται με εκτεταμένο τρόπο γεγονότα που έχουν μικρή διάρκεια (**διαστολή** του **χρόνου** της αφήγησης).

**επιτάχυνση** = όταν παρουσιάζονται με σύντομο τρόπο γεγονότα που έχουν μεγάλη διάρκεια (**συστολή** του **χρόνου**).

**παρέκβαση** = όταν διακόπτεται προσωρινά η αφήγηση της φυσικής ροής των γεγονότων και γίνεται αναφορά σε άλλο θέμα που δε σχετίζεται άμεσα με την υπόθεση του έργου.

Τύποι εστίασης:

**Εστίαση** (προοπτική / οπτική γωνία) = το να μπορεί να ιδωθεί από τα μέσα ένα ή περισσότερα πρόσωπα της ιστορίας. Είναι δηλαδή η απόσταση που κρατά ο αφηγητής από τα γεγονότα και τα πρόσωπα της ιστορίας.

**μηδενική εστίαση** = όταν ο αφηγητής δεν εστιάζει σε συγκεκριμένο πρόσωπο ή χώρο της ιστορίας, αλλά αφηγείται όλα τα γεγονότα παρέχοντας αντικειμενική πληροφόρηση – **ο αφηγητής γνωρίζει περισσότερα από τα πρόσωπα / ήρωες** της ιστορίας του.

**εξωτερική εστίαση** = όταν ο αφηγητής δε διεισδύει στις σκέψεις, αισθήματα, αντιλήψεις του ήρωα, δηλαδή περιγράφει χωρίς να ερμηνεύει τις πράξεις του – **ο αφηγητής ξέρει ή λέει λιγότερα από ό,τι το πρόσωπο / ήρωας** της ιστορίας.

**εσωτερική εστίαση** = όταν ο αφηγητής εστιάζει σε ένα πρόσωπο /ήρωα της ιστορίας και ακολουθεί το βλέμμα και τη σκέψη αυτού του προσώπου – **ο αφηγητής γνωρίζει και λέει τόσα όσα και το πρόσωπο / ήρωας** της ιστορίας.

Αφηγηματικοί τρόποι:

**αφήγηση** (= εξιστόρηση γεγονότων)

**περιγραφή** = λεκτική αναπαράσταση αντικειμένων, προσώπων, της φύσης κ.ά.

    (Απάντηση στην ερώτηση: πώς είναι κάτι; )

**ευθύς λόγος** = όταν ο αφηγητής μεταδίδει την ομιλία των προσώπων/ηρώων του έργου χωρίς να περικόπτει ή να αλλοιώνει τα λόγια τους. Κύρια μορφή του είναι ο **διάλογος** και τυπογραφικά δηλώνεται με παύλες ή εισαγωγικά ( – – / «…»).

**εσωτερικός μονόλογος** = αποδίδει τις σκέψεις/συναισθήματα/ιδέες κάποιου προσώπου /ήρωα. (Γνωρίσματά του: κανένα τυπογραφικό στοιχείο δεν τον εισάγει, βασικός χρόνος ο ενεστώτας, κυριαρχούν ρήματα που δηλώνουν τον ψυχισμό και τις εκδηλώσεις του προσώπου.)

**πλάγιος λόγος** = όταν ο αφηγητής μεταδίδει τα λόγια των ηρώων συμπυκνώνοντάς τα και ενσωματώνοντάς τα στον δικό του αφηγηματικό λόγο και με το δικό του λεκτικό ύφος.

**σχόλιο** = άποψη / γνώμη του αφηγητή για θέμα σχετικό με την υπόθεση.

Γλώσσα:

**Είδη**:

δημοτική / καθαρεύουσα / λόγια / αρχαΐζουσα

δημοτική καθομιλουμένη / με ιδιωματισμούς (τοπικούς, επαγγελματικούς,…) / επιμελημένη

απλή / λιτή / με πλούσιο λεξιλόγιο

εκφραστική / δυνατή / στιβαρή / ρυθμική / εύκαμπτη

Ύφος

Ύφος είναι ο γλωσσικός τρόπος με τον οποίο διατυπώνεται ένα κείμενο ή ένα κειμενικό είδος.

**Είδη ύφους**:

**λιτό** (απλό): μικρές περίοδοι προτάσεων – **λίγα σχήματα λόγου**– λεξιλόγιο απλό και καθημερινό

**γλαφυρό** (παραστατικό): μέτριες περίοδοι – πολλά σχήματα λόγου – λεξιλόγιο και καθημερινό και ασυνήθιστο

**υψηλό**: μακρές περίοδοι – άφθονα σχήματα λόγου – λεξιλόγιο εντυπωσιακό.

**Άλλοι χαρακτηρισμοί ύφους:**

αφηγηματικό / περιγραφικό / στοχαστικό / εξομολογητικό / υμνητικό / διδακτικό

επιμελημένο / λόγιο /επιστημονικό / λαϊκό / προφορικό

απλό / λιτό / γλαφυρό / επίσημο / υψηλό / μεγαλόπρεπο / πομπώδες

άμεσο / φυσικό / οικείο / ζεστό / τρυφερό / ευαίσθητο / σοβαρό / τυπικό

παραστατικό / δραματικό / λυρικό / μουσικό / ρυθμικό

νοσταλγικό / χαρούμενο / αισιόδοξο / απαισιόδοξο / ξένοιαστο / περήφανο

χιουμοριστικό / ειρωνικό

Μετρική:

**στροφή**: τετράστιχη / τρίστιχη / δίστιχη / κ.ά.

**στίχος**: δεκαπεντασύλλαβος / εντεκασύλλαβος / κ.ά.

**μέτρο**:

**ιαμβικό**: ανά δύο οι συλλαβές τονίζεται η 2η \_ \_΄ \_ \_΄ \_ \_΄

**τροχαϊκό**: ανά δύο οι συλλαβές τονίζεται η 1η \_΄ \_ \_΄ \_ \_΄ \_

**δακτυλικό**: ανά τρεις οι συλλαβές τονίζεται η 1η \_΄ \_ \_ \_΄ \_ \_ \_ ΄\_ \_

**αναπαιστικό**: ανά τρεις οι συλλαβές τονίζεται η 3η \_ \_ \_΄ \_ \_ \_΄ \_ \_ \_΄

**μεσοτονικό**: ανά τρεις οι συλλαβές τονίζεται η 2η \_ \_΄ \_ \_ \_ ΄\_ \_ \_΄ \_

Ομοιοκαταληξία:

**ζευγαρωτή**: οι στίχοι ομοιοκαταληκτούν ο 1ος με τον 2ο , ο 3ος με τον 4ο κ.ο.κ.

**πλεχτή**: οι στίχοι ομοιοκαταληκτούν ο 1ος με τον 3ο και ο 2ος με τον 4ο

**ζευγαροπλεχτή**: οι στίχοι ομοιοκαταληκτούν ο 1ος με τον 3ο , ο 2ος με τον 4ο , ο 5ος με τον 6ο

**σταυρωτή**: οι στίχοι ομοιοκαταληκτούν ο 1ος με τον 4ο , ο 2ος με τον 3ο

ελεύθερη / μικτή